ทองคำราคาหล่นฮวบ
กูรูทองแนะอย่าตกใจนำทองคำมาเล่นรอบ อดทนถือลงทุนยาว
21 ก.พ. 2556

กูรูทองแนะอย่าตกใจนำทองคำมาเล่นรอบ อดทนถือลงทุนยาว
นายจิตติ ตั้งสิทธิ์ภักดี นายกสมาคมค้าทองคำ กล่าวว่า ราคาทองคำได้ปรับตัวลดลงทั้งตลาดโลกและทองคำในประเทศ เกิดจากการเก็งกำไรของกลุ่มนักลงทุนกองทุน ส่วนเหตุผลรองคือ รับข่าวลดการอัดฉีดเงินเข้าสู่ระบบ(คิวอี 3) ของธนาคารกลางสหรัฐ(เฟด) เพราะถึงอย่างไรทองคำก็เป็นสินทรัพย์หลักที่ธนาคารกลางทั่วโลกลงทุน 
นายจิตติ กล่าวว่า ระยะสั้นราคาทองคำมีโอกาสผันผวนและปรับลดลงได้อีก โดยมองแนวรับไว้ที่ 1,545 เหรียญสหรัฐ/ออนซ์ ซึ่งหากหลุดแนวรับระดับนี้ได้จะไปอยู่ที่ 1,500 เหรียญสหรัฐ/ออนซ์
อย่างไรก็ดีคำแนะนำสำหรับผู้ที่ลงทุนทองคำก่อนหน้านี้ไปแล้ว ไม่ควรตกใจแล้วนำทองคำที่ถืออยู่มาเล่นรอบเก็งกำไร ให้อดทนถือเป็นการลงทุนระยะยาว แต่หากคนที่ไม่เคยซื้อทองคำ แล้วต้องการลงทุนให้รออีก 1-2 วันนี้ ราคาอาจลดลงได้อีก ก่อนราคาจะปรับตัวขึ้น หากราคาลงไปต่ำสุด
สำหรับราคาทองคำในประเทศวันนี้เปิดตลาดราคาลดลง 550 บาท โดยเปิดตลาดทองคำแท่งขายออก 22,150 บาท กระทั่งถึงเวลา 13.42 น. ราคาทองคำปรับตัวระหว่างวันรวม 6 ครั้ง อยู่ที่ 22,200 บาท จากราคาปิดเมื่อวาน 22,700 บาท